b"\n_START_ARTICLE_\nMarie-Georges Picquart\n_START_SECTION_\nTidlig karriere\n_START_PARAGRAPH_\nPicquart tok sin offisersutdannelse ved den prestisjefylte \xc3\x89cole sp\xc3\xa9ciale militaire de Saint-Cyr og avla endelig eksamen i 1872 som den femte beste i sitt kull. Han tjenestegjorde s\xc3\xa5 i franskokkupert Algerie som offiser for Tirailleur (innf\xc3\xb8dte soldater), deretter tok han stabsskolen (l'\xc3\xa9cole d'\xc3\x89tat-major) og gikk ut som nest best i sin klasse. Etter stabsskolen begynte han \xc3\xa5 undervise ved krigsskolen (l'\xc3\x89cole sup\xc3\xa9rieure de guerre), en av hans elever der var Alfred Dreyfus.\n_START_SECTION_\nPicquart og Dreyfus-saken\n_START_PARAGRAPH_\nPicquart ble s\xc3\xa5 beordret til \xc3\xa5 tjenestegj\xc3\xb8re ved generalstaben i Paris og som stabsoffiser var han referent for krigsministeren og generalstabssjefen ved den f\xc3\xb8rste krigsrettssaken mot Alfred Dreyfus. Piquart avanserte til oberstl\xc3\xb8ytnant i april 1896. Samme \xc3\xa5r ble han beordret til sjef for generalstabens etterretningsseksjon (Deuxi\xc3\xa8me Bureau, service de renseignement militaire) og der ble han p\xc3\xa5lagt \xc3\xa5 finne ytterligere bevis mot Dreyfus._NEWLINE_Oberstl\xc3\xb8ytnant Marie-Georges Picquart oppdaget imidlertid under fors\xc3\xb8ket p\xc3\xa5 \xc3\xa5 finne mer informasjon som kunne underbygge kaptein Alfred Dreyfus skyld at sakens viktigste bevis ikke var skrevet av Dreyfus men av major Ferdinand Walsin Esterhazy. Flere h\xc3\xb8ytst\xc3\xa5ende offiserer advarte Picquart mot \xc3\xa5 avsl\xc3\xb8re sine funn, men Picquart fortsatte sine unders\xc3\xb8kelser. I arbeidet med \xc3\xa5 finne ut av saken ble han motarbeidet av sine underordnede, spesielt major Hubert-Joseph Henry. Som en konsekvens ble Picquart frabeordret sjefstillingen ved Deuxi\xc3\xa8me Bureau og i desember 1896 beordret til tjeneste i Tunis._NEWLINE_Etter rettssaken mot \xc3\x89mile Zola ble Picquart ogs\xc3\xa5 anklaget for \xc3\xa5 ha forfalsket notatet som hadde overbevist han om major Esterhazys skyld. Han ble arrestert og ventet p\xc3\xa5 krigssrettssak mens Frankrikes h\xc3\xb8yesterett vurderte saken mot Dreyfus. Etter den andre krigsrettssaken, avholdt som en f\xc3\xb8lge av dommen fra h\xc3\xb8yesterett, s\xc3\xb8kte Picquart avskjed fra h\xc3\xa6ren. Rehabiliteringen av Dreyfus i 1906 gjaldt ogs\xc3\xa5 Picquart og han ble forfremmet til brigadegeneral. General Picquart gikk deretter inn i Georges Clemenceaus f\xc3\xb8rste regjering som krigsminister, en stilling han hadde inntil regjeringen falt i 1909._NEWLINE_Picquart var en ivrig amat\xc3\xb8rpianist og bes\xc3\xb8kte ofte familien Chaigneau, hvis d\xc3\xb8tre dannet Trio Chaigneau, og han hjalp til med \xc3\xa5 organisere konserter for de._NEWLINE_Fremdeles i tjeneste i h\xc3\xa6ren s\xc3\xa5 d\xc3\xb8de Marie-Georges Picquart den 18. januar 1914 etter et fall fra en hest."